ການ​ຟ້ອງ​ຮ້ອງ​ທ່ານ ທ​ຣຳ ເປີດ​ເຜີຍ ຄວາມ​ແຕກ​ແຍກ ຢ່າງ​ເລິກ​ເຊິ່ງ​ຂອງ ພັກ​ການ​ເມືອງ
ພັກ​ເດ​ໂມ​ແຄ​ຣັດ ໄດ້​ໂຕ້​ຖຽງ​ວ່າ ທ່ານ ທ​ຣຳ ໄດ້​ທຳ​ລາຍ​ປະ​ຊາ​ທິ​ປະ​ໄຕ ​ຂອງ ອາ​ເມ​ຣິ​ກາ ດ້ວຍ​ການ​ເຊື້ອ​ເຊີນ​ຕ່າງ​ປະ​ເທດ ​ໃຫ້​ມາ​ແຊກ​ແຊງ​ ໃນ​ການ​ເລືອກ​ຕັ້ງ​ປະ​ທານ​າ​ທິ​ບໍ​ດີ ປີ 2020.
ປີ 2019 ຈະຖືກຈົດຈຳເປັນປີທີ່ສະພາຕ່ຳ ສະຫະລັດ ໄດ້ຟ້ອງຮ້ອງປະທານາທິບໍດີ ສະຫະລັດ ເປັນພຽງຄັ້ງທີສາມເທົ່ານັ້ນ ໃນປະຫວັດສາດຂອງ ສະຫະລັດ ໃນຂະນະທີ່ມັນມີຄວາມເປັນໄປບໍ່ໄດ້ຢ່າງສູງວ່າ ສະພາສູງ ສະຫະລັດ ທີ່ມີພັກຣີພັບບລີກັນ ກຳສຽງສ່ວນຫຼາຍຈະປົດທ່ານ ດໍໂນລ ທຣຳ ອອກຈາກຕຳແໜ່ງ ໃນປີ 2020 ນັ້ນ, ການຕໍ່ສູ້ຂອງບັນດາສະມາຊິກສະພາ ກ່ຽວກັບ ການຟ້ອງຮ້ອງກໍໄດ້ເປີດເຜີຍໃຫ້ເຫັນການແຕກແຍກຂອງພັກການເມືອງຢ່າງເລິກເຊິ່ງ ທີ່ໄດ້ປ່ຽນແປງການສົນທະນາ ກ່ຽວກັບ ການເມືອງໃນ ສະຫະລັດ ນັກຂ່າວວີໂອເອ ປະຈຳລັດຖະສະພາ ແຄເທີຣິນ ກິບສັນ ມີລາຍງານ ກ່ຽວກັບ ສະພາບ ທາງຕັນຂອງການເມືອງໃນປີນີ້, ເຊິ່ງ ພຸດທະສອນ ຈະນຳລາຍລະອຽດມາສະເໜີທ່ານໃນອັນດັບຕໍ່ໄປ ການລົງຄະແນນສຽງທີ່ສຳຄັນທີ່ສຸດ ທີ່ປະທານສະພາຕ່ຳສາມາດປະກາດກໍແມ່ນການລົງຄະແນນສຽງທີ່ມີພຽງປະທານາທິບໍດີ ສະຫະລັດ ສອງທ່ານເທົ່ານັ້ນທີ່ໄດ້ປະເຊີນກ່ອນໜ້າທ່ານ ດໍໂນລ ທຣຳ ທ່ານນາງ ແນນຊີ ເພໂລຊີ, ປະທານສະພາຕ່ຳກ່າວວ່າ “ຂໍ້ເທັດຈິງແມ່ນບໍ່ໄດ້ມີການໂຕ້ແຍ້ງ ທ່ານປະທານາທິບໍດີໄດ້ລະເມີດອຳນາດຂອງລາວ ສຳລັບຜົນປະໂຫຍດສ່ວນຕົວທາງການເມືອງຂອງລາວເອງ ດ້ວຍການທຳລາຍຄວາມປອດໄພແຫ່ງຊາດຂອງພວກເຮົາ ດ້ວຍການກັກການຊ່ວຍເຫຼືອທາງທະຫານ ແລະ ຈັດການປະຊຸມທີ່ສຳຄັນຢູ່ຫ້ອງການປະທານາທິບໍດີ ເພື່ອແລກປ່ຽນສຳລັບການປະກາດການສືບສວນສອບສວນຄູ່ແຂ່ງທາງການເມືອງຂອງລາວ ” ແຕ່ຂໍ້ເທັດຈິງຕ່າງໆ ກ່ຽວກັບ ການລົມໂທລະສັບກັບປະທານາທິບໍດີ ຢູເຄຣນ ທ່ານ ໂວໂລດິເມຍ ເຊເລັນສກີ ໃນວັນທີ 25 ກໍລະກົດທີ່ຜ່ານມາ, ທີ່ໄດ້ເຮັດໃຫ້ມີການໄຂການສືບສວນສອບສວນດົນສາມເດືອນໂດຍສະພາຕ່ຳ ແລະ ການໃຫ້ປາກຄຳຢ່າງເປີດເຜີຍດົນ 80 ຊົ່ວໂມງ ແມ່ນໄດ້ມີການອະພິປາຍກັນຢ່າງດຸເດືອດ, ຈົນໃນທີ່ສຸດ ໄດ້ມີການຕັ້ງຂໍ້ກ່າວຫາຕ່າງໆຕໍ່ທ່ານ ທຣຳ ໃນຮູບແບບຂອງມາດຕາການຟ້ອງຮ້ອງ ທີ່ກ່າວຫາທ່ານ ກ່ຽວກັບ ການລະເມີດອຳນາດຂອງຕຳແໜ່ງຂອງທ່ານ ແລະ ການຂັດຂວາງຄວາມພະຍາຍາມຂອງລັດຖະສະພາທີ່ຈະສືບສວນສອບສວນທ່ານ ທ່ານ ຈອນ ລູວິສ ສະມາຊິກສະພາຕ່ຳສັງກັດພັກເດໂມແຄຣັດ ໄດ້ກ່າວວ່າ “ປະເທດຂອງພວກເຮົາຖືກສ້າງຕັ້ງຂຶ້ນຕາມກົດເກນທີ່ພວກເຮົາບໍ່ມີເຈົ້າຊີວິດ ພວກເຮົາມີປະທານາທິບໍດີ ແລະ ລັດຖະທຳມະນູນແມ່ນເຂັມທິດຂອງພວກເຮົາ ເມື່ອເຈົ້າເຫັນສິ່ງທີ່ບໍ່ຖືກຕ້ອງ, ບໍ່ຍຸຕິທຳ, ບໍ່ເປັນທຳ, ເຈົ້າມີພັນທະທາງສິນທຳທີ່ຈະເວົ້າບາງສິ່ງ, ເຮັດບາງຢ່າງ ” ພັກເດໂມແຄຣັດ ໄດ້ໂຕ້ຖຽງວ່າ ທ່ານ ທຣຳ ໄດ້ທຳລາຍປະຊາທິປະໄຕຂອງ ອາເມຣິກາ ດ້ວຍການເຊື້ອເຊີນຕ່າງປະເທດໃຫ້ມາແຊກແຊງໃນການເລືອກຕັ້ງປະທານາທິບໍດີປີ 2020 ທ່ານ ອາດາມ ຊິຟ ສະມາຊິກສະພາຕ່ຳ ສັງກັດພັກເດໂມແຄຣັດ ໄດ້ກ່າວວ່າ “ເມື່ອປະທານາທິບໍດີເສຍສະຫຼະຜົນປະໂຫຍດຂອງພວກເຮົາ, ຄວາມປອດໄພແຫ່ງຊາດຂອງພວກເຮົາເພື່ອການເລືອກຕັ້ງຂອງທ່ານ, ທ່ານໄດ້ເສຍສະຫຼະປະເທດເຮົາເພື່ອຜົນປະໂຫຍດສ່ວນຕົວຂອງລາວ ສິ່ງທີ່ມີຄວາມສ່ຽງຢູ່ນີ້ກໍແມ່ນ ຄວາມຄິດທີ່ແທ້ຈິງ ກ່ຽວກັບ ອາເມຣິກາ ແມ່ນພວກເຮົາເປັນປະເທດແຫ່ງກົດໝາຍ, ບໍ່ແມ່ນຜູ້ຊາຍ ” ທຳນຽບຂາວໄດ້ເປີດເຜີຍບົດສະຫຼຸບການລົມໂທລະສັບວັນທີ 25 ກໍລະກົດຂອງທ່ານ ທຣຳ ໃນທ້າຍເດືອນກັນຍາແລ້ວນີ້, ລຸນຫຼັງການຕຳໜິຂອງຜູ້ແຈ້ງຄວາມຜິດ ກ່ຽວກັບ ການກະທຳຂອງທ່ານປະທານາທິບໍດີ, ເຮັດໃຫ້ມີການຕີຄວາມໝາຍຂັດແຍ້ງກັນຢ່າງກວ້າງຂວາງໂດຍທຳນຽບຂາວ ແລະ ພັກເດໂມແຄຣັດ ທ່ານ ດໍໂນລ ທຣຳ ໄດ້ກ່າວວ່າ “ຂ້າພະເຈົ້າຕ້ອງໄດ້ສູ້ທົນກັບທ່ານ ອາດາມ ຊິຟ ກ່ຽວກັບ ການລົມໂທລະສັບທີ່ສົມບູນທີ່ສຸດ ຫາປະທານາທິບໍດີຄົນໃໝ່ຂອງ ຢູເຄຣນ ນັ້ນແມ່ນການໂທລະສັບທີ່ສົມບູນແບບ ” ພັກຣີພັບບລີກັນກໍໄດ້ປະທ້ວງວິທີທີ່ພັກເດໂມແຄຣັດ ຮັບມືກັບການສືບສວນສອບສວນ ດ້ວຍການສາມັກຄີກັນປົກປ້ອງທ່ານປະທານາທິບໍດີ, ໂດຍໂຕ້ຖຽງວ່າພັກເດໂມແຄຮັດ ໄດ້ພະຍາຍາມທີ່ຈະຕ່າວປີ້ນຜົນຂອງການເລືອກຕັ້ງປີ 2016 ທ່ານ ສຕີຟ ສກາລີສ ສະມາຊິກສະພາຕ່ຳສັງກັດພັດຣີພັບບລີກັນ ໄດ້ກ່າວວ່າ “ພວກເດໂມແຄຮັດ ຊັງປະຊາຊົນ 63 ລ້ານຄົນ ຜູ້ທີ່ໄດ້ລົງຄະແນນສຽງໃຫ້ທ່ານປະທານາທິບໍດີ ” ຄຳເວົ້າທີ່ຮຸນແຮງ ໄດ້ເປັນຂີດໝາຍຂອງຈຸດປ່ຽນແປງໃນນ້ຳສຽງ ແລະ ເນື້ອຫາຂອງການໂຕ້ຖຽງກັນ ກ່ຽວກັບ ການເມືອງຂອງປະເທດ ທ່ານນາງ ເຈັນນິເຟີ ວິກເຕີ ຈາກມະຫາວິທະຍາໄລ ຈອຣ໌ຈ ເມສັນ ໄດ້ກ່າວວ່າ “ພວກເຮົາຢູ່ໃນສະພາບຄວາມແຕກແຍກຂອງພັກການເມືອງທີ່ຮຸນແຮງຂຶ້ນນັບມື້ ແລະ ມັນກໍບໍ່ມີຄວາມສົງໄສວ່າ ຄວາມແຕກແຍກນັ້ນຈະສົ່ງຜົນກະທົບຕໍ່ສິ່ງທີ່ກຳລັງດຳເນີນຢູ່ໃນເວລານີ້ໃນການຟ້ອງຮ້ອງ ໃນວິທີທີ່ແທ້ຈິງນັ້ນ ພວກເຮົາຄິດວ່າ ພວກເຮົາບໍ່ໄດ້ເຫັນການຟ້ອງຮ້ອງໃນຄັ້ງທີ່ຜ່ານມາ, ບໍ່ແມ່ນການຟ້ອງຮ້ອງທ່ານ ບິລ ຄລິນຕັນ ບໍ່ແມ່ນການຟ້ອງຮ້ອງທ່ານ ນິກສັນ ” ໃນທີ່ສຸດ, ການໂຕ້ຖຽງກັນກໍໄດ້ປ່ຽນແປງຄວາມຄິດສອງສາມຄົນຢູ່ໃນຫໍລັດຖະສະພາແຄັບປິຕອລ ຫຼື ຕາມທີ່ການຢັ່ງຫາງສຽງສາທາລະນະ ໄດ້ສະແດງໃຫ້ເຫັນ, ໃນທົ່ວປະເທດ ການລົງຄະແນນສຽງຄັ້ງສຸດທ້າຍ ກ່ຽວກັບ ການຟ້ອງຮ້ອງ ແມ່ນເກືອບວ່າເປັນໄປຕຍາມຖັນແຖວຂອງພັກທັງໝົດ ສ້າງຫົນທາງສຳລັບການຕໍ່ສູ້ຢ່າງດຸເດືອດ ໃນຕົ້ນປີໜ້າ ກ່ຽວກັບ ການດຳເນີນຄະດີຂອງທ່ານ ທຣຳ ໃນສະພາສູງ ສະຫະລັດ